ΚΑΝΟΝΙΣΜΟΣ (ΕΟΚ) αριθ. 1880/77 ΤΗΣ ΕΠΙΤΡΟΠΗΣ της 17ης Αυγούστου 1977 περί των λεπτομερειών που αφορούν τις εισαγωγές ελαιολάδου από το Λίβανο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1620/77 του Συμβουλίου της 18ης Ιουλίου 1977 περί των εισαγωγών ελαιολάδου προελεύσεως Λιβάνου(1), και ιδίως το άρθρο 4,

Εκτιμώντας:

ότι το Συμβούλιο, με τον κανονισμό (ΕΟΚ) αριθ. 1620/77, θέσπισε τους κανόνες εφαρμογής του ειδικού καθεστώτος κατά την εισαγωγή ελαιολάδων από το Λίβανο, που προβλέπεται στη συμφωνία μεταξύ της Ευρωπαϊκής Οικονομικής Κοινότητος και του Λιβάνου- ότι πρέπει να θεσπισθούν οι λεπτομέρειες εφαρμογής των κανόνων αυτών-

ότι το άρθρο 1 του κανονισμού (ΕΟΚ) αριθ. 1620/77 προβλέπει ότι όταν ο Λίβανος επιβάλλει ειδική φορολογική επιβάρυνση κατά την εξαγωγή μη επεξεργασμένου ελαιολάδου, η επιβαλλόμενη εισφορά μειώνεται κατά 0,50 λογιστικές μονάδες και κατά ποσό ίσο προς εκείνο του ειδικώς επιβληθέντος τέλους, και μέχρι 4 λογιστικές μονάδες ανά 100 χιλιόγραμμα-

ότι, δυνάμει του άρθρου 2 του κανονισμού (ΕΟΚ) αριθ. 1620/77, το καθεστώς μειώσεως της εισφοράς εφαρμόζεται σε κάθε εισαγωγή, για την οποία προσκομίζεται η απόδειξη ότι η ειδική φορολογική επιβάρυνση αντανακλάται στην τιμή εισαγωγής- ότι, προς εφαρμογή του προαναφερομένου καθεστώτος, πρέπει να προβλεφθεί ότι ο εισαγωγέας προσκομίζει την απόδειξη ότι επέστρεψε στον εξαγωγέα την εν λόγω φορολογική επιβάρυνση-

ότι, για να εξασφαλισθεί η ορθή λειτουργία του καθεστώτος, είναι απαραίτητο ο εισαγωγέας να δύναται να πληροφορήσει τον εξαγωγέα για το ποσό της εισφοράς καθώς και για τη φορολογική επιβάρυνση που επιβάλλεται επί του εισαγομένου προϊόντος-

ότι τα μέτρα που προβλέπονται στον παρόντα κανονισμό είναι σύμφωνα με την γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το καθεστώς που προβλέπεται στο άρθρο 1 του κανονισμού (ΕΟΚ) αριθ. 1620/77, εφαρμόζεται αν προσκομίζεται η απόδειξη από τον εισαγωγέα ότι επέστρεψε στον εξαγωγέα την ειδική φορολογική επιβάρυνση κατά την εξαγωγή, μέχρι του ποσού που αναφέρεται στη δεύτερη περίπτωση του άρθρου αυτού, και κατά την εισαγωγή στην Κοινότητα.

2. Κατά την έννοια του παρόντος κανονισμού θεωρείται ως "εξαγωγέας" το πρόσωπο που αναφέρει το πιστοποιητικό EUR. 1.

3. Η απόδειξη που αναφέρεται στην παράγραφο 1 παρέχεται μόνο με την παρουσίαση αποδείξεως πληρωμής που χορηγείται από εγκεκριμένη για το σκοπό αυτόν τράπεζα, στην οποία έχει καταβληθεί το ποσό το αναφερόμενο στην παράγραφο 1 αντί αποδόσεως της φορολογικής επιβαρύνσεως. Η απόδειξη αυτή περιλαμβάνει τουλάχιστον:

- την ονομασία του εξαγωγέως,

- τον αριθμό του εντύπου EUR. 1 του σχετικού με τη συναλλαγή,

- το ύψος του καταβληθέντος ποσού.

Κατά την περίοδο από 1ης Ιουλίου έως 31ης Οκτωβρίου 1977, η ανωτέρω αναφερόμενη απόδειξη δύναται επίσης να χορηγείται από τράπεζα εγκατεστημένη στο Κράτος Μέλος εισαγωγής και στην οποία ο Λίβανος έχει ανοίξει ειδικό λογαριασμό για να καταβάλλονται σε εθνικό νόμισμα τα ποσά των αποδόσεων των φορολογικών επιβαρύνσεων.

Στην περίπτωση αυτή, ο Λίβανος ανακοινώνει στην Επιτροπή, η οποία αμέσως πληροφορεί σχετικά το Κράτος Μέλος εισαγωγής, όλες τις απαραίτητες λεπτομέρειες που αφορούν το άνοιγμα του εν λόγω λογαριασμού.

Άρθρο 2

Οι οργανισμοί των Κρατών Μελών, οι επιφορτισμένοι με την είσπραξη της εισφοράς κατά την εισαγωγή, χορηγούν στον εισαγωγέα έγγραφο που περιλαμβάνει:

α) τις ενδείξεις που αφορούν το εξαγωγικό έντυπο, όπως αναγράφονται στο τετραγωνίδιο "θεώρηση τελωνείου" στο πιστοποιητικό EUR. 1 του σχετικού με το συγκεκριμένο προϊόν, ή τον αριθμό του εν λόγω πιστοποιητικού-

β) το καθαρό βάρος του ελαιολάδου που διαπιστώθηκε από τις αρμόδιες αρχές κατά την εκτέλεση των τελωνειακών διατυπώσεων εισαγωγής-

γ) το ποσοστό της εισφοράς, που υπολογίζεται σύμφωνα με το άρθρο 13 του κανονισμού αριθ. 136/66/ΕΟΚ(2) ή εκείνο που προκύπτει κατόπιν εφαρμογής της διαδικασίας διαγωνισμού που προβλέπεται από τον κανονισμό (ΕΟΚ) αριθ. 2843/76(3) και επιβάλλεται στο εν λόγω προϊόν, μείον 0,50 λογιστικές μονάδες ανά 100 χιλιόγραμμα-

δ) το ποσό της ειδικής φορολογικής επιβαρύνσεως κατά την εξαγωγή που επιστρέφεται από τον εισαγωγέα στον εξαγωγέα.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1977.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 17 Αυγούστου 1977.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 181 της 21.7.1977, σ. 4.

(2) ΕΕ αριθ. 172 της 30.9.1966, σ. 3025/66.

(3) ΕΕ αριθ. Ν 327 της 26.11.1976, σ. 4.